 POLISI mkoani Pwani inamtafuta mama mzazi ambaye jina lake halikupatikana mara moja, kwa tuhuma za kumpiga hadi kumuua mtoto wake, Halima Ramadhani (5) kwa tuhuma za kuunguza pazia la chumbani.Kwa mujibu wa Kamanda wa Polisi wa Mkoa, Wankyo Nyigesa, mama huyo aliyetoroka baada ya mauaji hayo, alimuua mwanawe kwa kipigo, akimtuhumu kuunguza pazia hilo kwa kutumia kibatari.Kamanda Nyigesa alisema mauaji hayo yalifanyika Novemba 13, mwaka huu saa 10 jioni huko Kikongo Wilaya ya Kipolisi Mlandizi wilayani Kibaha. “Baada ya kukuta pazia hilo limeungua mama yake alimshambulia na kupelekea kifo cha mtoto huyo na alipoona hali mbaya alikimbia,” alisema Kamanda Nyigesa. Alisema mtoto huyo alifariki alipofikishwa katika Kituo cha Afya Mlandizi siku hiyo hiyo saa nne usiku.